Navodila za izdelavo magistrskega dela na Fakulteti za šport

Magistrsko delo je lahko:

* raziskovalno (uporaba ustreznih znanstveno-raziskovalnih postopkov) ali
* monografsko (predstavitev in obdelava strokovnega problema, npr. izdelava didaktičnih gradiv).

Magistrsko delo mora prispevati k razvoju športne stroke oziroma znanosti.

Izdelava projekta magistrskega dela

Projekt magistrskega dela naj bo napisan na do treh straneh A4 formata (naslovna stran in dve strani vsebine).

Na **naslovni strani** študent navede zgoraj »Univerza v Ljubljani, Fakulteta za šport« (sredinska poravnava), na sredini lista naslov dela, svoje ime in priimek ter predlagano komisijo.

Vsebina projekta diplomskega dela naj bo napisana na dveh straneh A4 formata po naslednjih točkah:

1. Uvod
2. Cilji in hipoteze (pri raziskovalnem delu)
3. Metode dela
4. Uporabnost magistrskega dela za teorijo in prakso
5. Viri

**1 Uvod**

V tem delu projekta je treba opisati, kaj namerava magistrsko delo obravnavati, kaj je problem (odprto vprašanje) in kaj je širši namen dela. V uvodu magistrskega dela opredelimo širši vsebinski okvir – predstavimo glavne teoretične predpostavke področja, glavne ugotovitve predhodnih oziroma obstoječih raziskav raziskovanega področja. Vsebinsko upoštevamo princip lijaka in najprej predstavimo splošne vidike, nato pa postopoma zožimo predstavljeno področje. Uvod zaključimo s stavkom, v katerem zapišemo, kaj je glavni problem oziroma namen naloge.

**2 Cilji in hipoteze**

Cilji natančno predstavijo namen magistrskega dela, ki je naveden v prvi točki. Iz predstavljenega namena in problema tako oblikujemo nekaj raziskovalnih ciljev, nato pa na podlagi zastavljenih ciljev postavimo še hipoteze, ki so lahko delovne ali ničelne in alternativne, glede na odločitev kandidata in mentorja. Ničelne hipoteze morajo biti obvezno navedene, če niso razvidne iz delovnih. Alternativne hipoteze morajo biti navedene, če so enosmerne oz. ne predstavljajo zgolj zanikanje ničelnih. Ta točka projekta velja le za raziskovalni tip dela.

Hipoteze se opirajo na pretekla vedenja, spoznanja in izkušnje ali pa se oblikujejo na podlagi logičnega premisleka.

Hipoteze so lahko zasnovane v obliki ničelnih hipotez, ki jih označimo z znaki H01, H02, H03 itd., po potrebi pa tudi v obliki alternativnih hipotez, ki jih označimo z znaki H1, H2, H3 itd.

**3 Metode dela**

Metode pri raziskovalnem delu

To poglavje je sestavljeno iz naslednjih podpoglavij:

1. **Preizkušanci** – opišemo **glavne značilnosti vzorca** preizkušancev, ki ga nameravamo vključiti v raziskavo. Opredelimo **število** udeležencev, njihov spol, druge pomembne **demografske** značilnosti (navedemo tiste, ki so bistvene za raziskavo, najpogosteje izobrazba, klube ali športne ekipe, nivo udejstvovanja v športu, leta ukvarjanja s športom …). V primeru opredeljevanja njihove starosti lahko podamo aritmetično sredino in standardno deviacijo vzorca ali posameznih podvzorcev, lahko opredelimo starostni razpon, razlike v starosti posameznih podvzorcev. Če se bodo rezultati, dobljeni na vzorcu, posploševali na populacijo iz katere so vzeti, je potrebno natančno opisati vzorčni okvir in tehniko (metodo) vzorčenja.
2. ***Pripomočki*** – opišemo, katere pripomočke smo uporabili, imena in avtorje le-teh, v primeru **standardnih pripomočkov in testov** navedemo le ključne značilnosti in ne navajamo potankosti izvedbe testov. Iz dobrega opisa pripomočkov je razviden tudi nabor spremenljivk, ki bodo uporabljene v delu.
3. ***Postopek*** – natančno opišemo **način zbiranja podatkov** in statistične **metode oziroma postopke**, s katerimi bodo dobljeni podatki obdelani in preverjene postavljene hipoteze.

Metode pri monografskem delu

Pri monografskem magistrskem delu je metoda dela navadno deskriptivna, študent si pri pisanju pomaga z domačimi in tujimi viri iz različnih medijev ter lastnimi izkušnjami.

**4 Uporabnost magistrskega dela za teorijo in prakso**

Na tem mestu v enem odstavku opredelimo koristnost ugotovitev magistrskega dela za teorijo in prakso oziroma prispevek k razvoju športne stroke in znanosti.

**5 Viri**

Tu opredelimo 5–7 glavnih virov, ki bodo predstavljali izhodišče raziskovanja zastavljenega problema.

Skozi celotno magistrsko delo dosledno upoštevamo APA standarde za navajanje virov.

Izdelava magistrskega dela

**Naslovnica in platnice**

Magistrsko delo mora biti trdo vezano. Platnice (format A4) so lahko poljubne barve. Oblikovan naj bo v skladu s Prilogo 1.

**Prvi list**

Prvi list je prazen in je namenjen morebitnim zabeležkam Študentskega referata oziroma tajništva fakultete.

**Drugi list**

Drugi list je podoben platnici, z nekaj dodanimi podatki (Priloga 2).

**Tretji list**

Tretji list vsebuje Izjavo študenta, ki si jo natisne v informacijskem sistemu VIS ob prvi oddaji magistrskega dela.

**Četrti list**

Četrti list vsebuje zahvalo ali posvetilo.

**Peti list**

Peti list vsebuje naslednje podatke in izvleček:

**Ključne besede:** največ 5 (z njimi opišemo vsebino magistrskega dela)

**NASLOV MAGISTRSKEGA DELA**

Naslov naj bo kratek, informativen in jezikovno ustrezen.

**Ime in priimek**

**IZVLEČEK**

Izvleček je zgoščen prikaz celotnega dela. Navadno vsebuje kratko informacijo o:

* temeljnem namenu in ciljih dela,
* uporabljeni metodologiji,
* poglavitnih ugotovitvah dela.

Izvlečku je namenjena ena stran, ki navadno ne presega 20 vrstic. Izvleček vsebuje jedrnato (skrajšano) informacijo o celotni raziskavi oziroma delu.

**Šesti list**

Podatke o magistrskem delu in izvleček napišemo tudi v angleškem jeziku (glej 5. list).

**Sedmi list**

Sedmi list vsebuje kazalo.

Raziskovalno magistrsko delo – vsebinska zasnova

Struktura raziskovalnega magistrskega dela sledi klasični strukturi raziskovalnega poročila oziroma znanstvenega članka, kot je predpisano v APA standardih.

1. Uvod
2. Metode dela
3. Rezultati
4. Razprava
5. Sklep
6. Viri
7. Priloge

**1 Uvod**

To poglavje je sestavljeno iz naslednjih delov:

* kratka opredelitev širšega področja raziskovanja,
* smiselno zoženje na ožji izsek,
* problematiziranje obravnavanega vprašanja in pogled nanj z različnih zornih kotov (s stališča dosedanjih raziskav),
* širše opredeljen namen oziroma problem dela,
* cilji in
* hipoteze.

Navadno v začetku tega poglavja kratko opredelimo širši vsebinski okvir, nato pa ta okvir zožimo na ožji izsek, ki ga delo obravnava.

V tem delu operativno opredelimo ključne pojme. Izčrpno predstavimo stanje obravnavanega izseka in razpravljamo o odprtih vprašanjih, ki bodo osrednji del magistrskega dela. V tem delu navajamo trenutno stanje, obstoječo teorijo in prakso, različna gledanja in podobno ter kritično ocenimo zdajšnje stanje in hkrati odpiramo vprašanja, ki jih bomo obravnavali. Sem sodi tudi primerjava pregledanih virov, še posebno, če se ti ne skladajo ali so celo protislovni. Problem, ki se ga magistrsko delo loteva, je torej treba celostno osvetliti z različnih zornih kotov. V uvodu upoštevamo princip lijaka in najprej navedemo vsebinsko ustrezna teoretična dognanja, nakar predstavimo tudi izsledke raziskav na to tematiko. Pri tem upoštevamo tudi, da pridemo do podatkov o čim bolj svežih in nedavnih raziskavah, ne le navajamo stare, že večkrat zabeležene vire. To poglavje ima lahko več podpoglavij, ki morajo biti vsebinsko utemeljena. Razlago problema naj podpirajo dosedanje raziskave.

Pri zagotavljanju vsebinske ustreznosti uvoda je lahko v veliko pomoč mentorjev nasvet, ki nam lahko že ob pregledu predlagane strukture uvoda svetuje, ali bi bilo potrebno kakšno od predlaganih tem izpustiti ali pa morda še kaj dodati. To poglavje ima lahko več podpoglavij (največ v dveh nivojih), ki morajo biti vsebinsko utemeljena.

Zadnje podpoglavje uvoda lahko poimenujemo problem, cilji in hipoteze. Najprej opredelimo problem oziroma namen naloge, v katerem povzamemo, kaj nas bo v nalogi zanimalo oziroma kaj bo natančno področje našega raziskovanja. Problem naj bo zastavljen jasno, natančno in v razumljivem, a hkrati strokovnem jeziku. Tako bomo potem lahko iz njega natančneje opredelili konkretne cilje in iz teh nato ustrezne hipoteze.

Cilje izpeljemo iz opredeljenega namena oziroma problema magistrskega dela. Lahko zapišemo enega ali več ciljev, ki naj bodo konkretni in natančni. Nato na podlagi opredeljenih ciljev postavimo hipoteze, smiselno je za en opredeljen cilj postaviti eno hipotezo.

Te izražajo hipotetično oziroma pričakovano rešitev problema. Opirajo se na pretekla vedenja, spoznanja in izkušnje ali pa se oblikujejo na podlagi logičnega premisleka.

Hipoteze so lahko zasnovane v obliki ničelnih hipotez, ki jih označimo z znaki H01, H02, H03 itd., ali pa v obliki alternativnih hipotez, ki jih označimo z znaki H1, H2, H3 itd.

**2 Metode dela**

To poglavje je sestavljeno iz naslednjih podpoglavij:

1. ***Preizkušanci*** – opišemo **glavne značilnosti vzorca** preizkušancev, ki ga nameravamo vključiti v raziskavo. Opredelimo **število** udeležencev, njihov spol, druge pomembne **demografske** značilnosti (navedemo tiste, ki so ustrezne za raziskavo, najpogosteje izobrazba, klube ali športne ekipe, nivo udejstvovanja v športu, leta ukvarjanja s športom…). V primeru opredeljevanja njihove starosti podamo lahko aritmetično sredino in standardno deviacijo vzorca ali posameznih podvzorcev, lahko opredelimo starostni razpon, razlike v starosti posameznih podvzorcev…
2. ***Pripomočki*** – opišemo, katere pripomočke smo uporabili, imena in avtorje le-teh, v primeru **standardnih pripomočkov in testov** navedemo le ključne značilnosti in ne navajamo potankosti izvedbe testov.

Pri naštevanju delovnih orodij (vadbenih pripomočkov, merilnih aparatur, programske opreme ipd.) je potrebno navesti ime naprave (po potrebi model), ime in sedež firme (kraj in država), ki je napravo izdelala. Primer: nožna preša (model M 451, Technogym SpA, Gambettola, Italija).

1. **Postopek** - natančno opišemo **način zbiranja podatkov** in statistične **metode oziroma postopke**, s katerimi bodo dobljeni podatki obdelani in preverjene postavljene hipoteze. Pri **metodah obdelave podatkov** natančno navedemo uporabljene statistične metode in statistične značilnosti.

To poglavje naj bo napisano izčrpno in natančno, tako da je celoten postopek mogoče natančno ponoviti v enakih okoliščinah in na enak način ter tako preveriti ugotovitve na enakem ali drugačnem vzorcu. Zato pri navajanju podatkov navajamo natančne vrednosti. Celoten postopek pridobivanja informacij opišemo po vrstnem redu, kakor je potekal. Kritično navajamo morebitne nenavadnosti, zaplete in pomisleke, ki bi lahko vplivali na kakovost dobljenih informacij. Le tako bo lahko vsak naslednji, ki bo proučeval enak ali podoben problem, lahko upošteval pripombe in prišel do novih ugotovitev. Če so postopki uporabljenih meritev znani, navedemo samo bistvene značilnosti, ki omogočajo razumevanje in vir, kjer so ti postopki podrobneje opisani. Če uporabljeni postopki niso znani, jih natančno opišemo.

**3 Rezultati**

V tem poglavju predstavimo rezultate analize izkustvenih podatkov, ki smo jih z raziskavo pridobili. Rezultate prikažemo z jasno, razumljivo in nazorno grafično predstavitvijo. Izberemo eno ali več grafičnih predstavitev, ki najbolj ustrezajo naslovu in obravnavi postavljenega vprašanja. Včasih zadostuje tabela, drugič nam več pove primerno izbran grafikon (npr. histogram, frekvenčni poligon, strukturni krog …). Istih podatkov ne prikazujemo na več načinov. Rezultatov, ki so razvidni iz tabel in grafičnih prikazov, ne ponavljamo v besedilu. Povzemamo le pomembnejše, izjemne, presenetljive, nepričakovane in tiste, ki izstopajo ter zadevajo postavljene cilje oziroma hipoteze.

Zaradi vsebinske in vizualne preglednosti lahko poglavje razdelimo s podnaslovi na podpoglavja, ki se nanašajo na posamezne cilje oziroma hipoteze.

Pri poimenovanju slikovnih in tabelaričnih prikazov in delov celotnega dela dosledno upoštevamo pravila za označevanje, ki jih določajo APA standardi in vse slikovne elemente (grafikone, fotografije, skice, diagrame ipd.) poimenujemo Slika, vse tabelarične pa preglednica in jih, če je to potrebno, tudi citiramo (podrobnejša navodila za navajanje virov in citiranje so opredeljena v publikaciji Učbenik za informatiko – navodila za navajanje virov (Ulaga in Kajtna, 2013). Številčenje tabel in slik je enotno skozi celotno delo, torej od prve do zadnje slike oziroma tabele ne glede na poglavje.

**4 Razprava**

V tem poglavju razpravljamo o dobljenih rezultatih ter utemeljimo, kako smo uresničili posamezne cilje. Ker so rezultati že predhodno predstavljeni, jih v razpravi povezujemo v smiselne vsebinske sklope.

Ugotovljena dejstva kritično povezujemo in jih primerjamo z že znanimi ugotovitvami ter raziskovalnimi izsledki. Poskušamo pojasniti in razložiti vzročne zveze. “Novo” pojasnjujemo v luči “starega”. Zavračamo prejšnja stališča ali z njimi dodatno potrjujemo naše ugotovitve. Ocenimo tudi vrednost ugotovitev za teorijo in prakso.

Pri presojanju, sklepanju in odločanju moramo biti zelo previdni. Upoštevati moramo kakovost vzorca, na katerem neko stvar proučujemo, korektna pa je tudi ustrezna mera dvoma o lastnih ugotovitvah.

V razpravi tudi jasno opredelimo, ali smo zastavljene hipoteze sprejeli ali ovrgli in zapišemo, kaj so naše ugotovitve. Zadnji del razprave se lahko nanaša tudi na kritični pogled na lastno delo. Kandidat ali kandidatka lahko opredeli, kaj je bilo v delu dobro narejenega in kaj je doprinos dela, hkrati pa lahko opredeli tudi morebitne pomanjkljivosti dela in možnosti za nadaljnje raziskovanje, lahko pa to naredi v naslednjem poglavju dela.

V primeru dogovora z mentorjem se kandidat ali kandidatka lahko odloči, da poveže tretje in četrto poglavje ter tako tretje poglavje svojega dela poimenuje »Rezultati z razpravo«.

**5 Sklep**

Sklep je jedrnat povzetek bistvenih elementov magistrskega dela (uvodna izhodišča, cilji, hipoteze, metode dela) ter pomembnejših ugotovitev. V njem samokritično opozorimo na pomanjkljivosti, ki so se pokazale med nastajanjem dela. Glede na predpostavke, omejitve in razmejitve uporabljenih metod omejimo veljavnost ugotovitev. Obnovimo lahko tudi sugestije za prakso in za prihodnja proučevanja.

Dolžina sklepa je odvisna od količine in kakovosti ugotovitev.

**6 Viri**

V tem delu navedemo vse vire, ki smo jih v nalogi uporabili in se nanje v besedilu tudi sklicujemo.

Seznam uporabljenih virov mora biti urejen po abecednem redu priimkov avtorjev. Način navajanja mora biti v skladu s citiranjem in navajanjem virov po APA standardih.

**7 Priloge**

Pomembnejše listine, na katere se v delu sklicujemo, priložimo na koncu pod oznako Priloge. Sem sodijo lastno sestavljeni vprašalniki, intervjuji, različni seznami in podobno. Avtorsko zaščitenih instrumentov ali vprašalnikov oziroma standardiziranih pripomočkov ne prilagamo.

Vsaka priloga naj ima svoje ime oziroma naslov, označena naj bo z zaporedno številko.

Monografsko magistrsko delo – vsebinska zasnova

Struktura monografskega magistrskega dela sledi naslednji strukturi, kot je predpisano v APA standardih.

1. Uvod
2. Metode dela
3. Razprava
4. Sklep
5. Viri
6. Priloge

**1 Uvod**

To poglavje je sestavljeno iz naslednjih delov:

* kratka opredelitev širšega področja raziskovanja,
* smiselno zoženje na ožji izsek,
* problematiziranje obravnavanega vprašanja in pogled nanj z različnih zornih kotov (s stališča dosedanjih raziskav),
* širše opredeljen namen oziroma problem dela,
* cilji.

Navadno v začetku tega poglavja kratko opredelimo širši vsebinski okvir, nato pa ta okvir zožimo na ožji izsek, ki ga delo obravnava.

V tem delu opredelimo pomembnejše pojme, ki so v središču obravnave. Izčrpno predstavimo stanje obravnavanega izseka in razpravljamo o odprtih vprašanjih, ki bodo osrednji del magistrskega dela. V tem delu navajamo trenutno stanje, obstoječo teorijo in prakso, različna gledanja in podobno ter kritično ocenimo zdajšnje stanje in hkrati odpiramo vprašanja, ki jih bomo obravnavali. Sem sodi tudi primerjava pregledanih virov, še posebno, če se ti ne skladajo ali so celo protislovni. Problem, ki se ga magistrsko delo loteva, je torej treba celostno osvetliti z različnih zornih kotov. V uvodu upoštevamo princip lijaka in najprej navedemo vsebinsko ustrezna teoretična dognanja, nakar predstavimo tudi izsledke raziskav na to tematiko. Pri tem upoštevamo tudi, da pridemo do podatkov o čim bolj svežih in nedavnih raziskavah, ne le navajamo stare, že večkrat zabeležene podatke.

Pri zagotavljanju vsebinske ustreznosti uvoda je lahko v veliko pomoč mentorjev nasvet, ki nam lahko že ob pregledu predlagane strukture uvoda svetuje, ali bi bilo potrebno kakšno od predlaganih tem izpustiti ali pa morda še kaj dodati. To poglavje ima lahko več podpoglavij, ki morajo biti vsebinsko utemeljena. Razlago problema naj podpirajo dosedanje raziskave.

Zadnje podpoglavje uvoda lahko poimenujemo problem in cilji. Najprej opredelimo problem oziroma namen dela, v katerem povzamemo, kaj nas bo v delu zanimalo oziroma kaj bo natančno področje našega raziskovanja. Problem naj bo zastavljen jasno, natančno in v razumljivem, a hkrati strokovnem jeziku. Tako bomo potem lahko iz njega natančneje opredelili konkretne cilje.

Cilje izpeljemo iz opredeljenega namena oziroma problema magistrskega dela. Lahko zapišemo enega ali več ciljev, ki naj bodo konkretni in natančni.

**2 Metode dela**

Pri monografskem magistrskem delu je metoda dela po navadi deskriptivna, študent si pri pisanju pomaga z domačimi in tujimi viri iz različnih medijev ter lastnimi izkušnjami.

**3 Razprava**

V tem poglavju lahko razširimo, dopolnimo ali poglobimo neko teoretično misel, obravnavamo znana dejstva z drugega zornega kota, zberemo doslej neznana ali sistematično neobdelana dejstva, predstavimo nek program, ki v praksi že uspešno deluje, predstavimo način in namen izdelave različnih didaktičnih gradiv in podobno.

**4 Sklep**

Sklep je jedrnat povzetek bistvenih elementov magistrskega dela (uvodna izhodišča, cilji, metode dela) ter pomembnejših ugotovitev. V njem opozorimo na pomanjkljivosti, ki so se nam pokazale med nastajanjem dela. Dodamo tudi predloge za prakso in prihodnja proučevanja.

Sklep je namenjen bralcem, ki jih zanima zgolj kratka in jedrnata informacija o vsebini magistrskega dela.

**5 Viri**

V tem delu navedemo vse vire, ki smo jih v nalogi uporabili in se nanje v besedilu tudi sklicujemo.

Seznam uporabljenih virov mora biti urejen po abecednem redu priimkov avtorjev. Način navajanja mora biti v skladu s citiranjem in navajanjem virov po APA standardih.

**6 Priloge**

Pomembnejše listine, na katere se v magistrskem delu sklicujemo, priložimo na koncu pod oznako Priloge. Vsaka priloga mora imeti svoje ime oziroma naslov, označena mora biti z zaporedno številko.

Druga navodila

Magistrsko delo je strokovno oziroma raziskovalno delo, ne literarno, zato ne uporabljamo literarnega sloga, leporečja, žargona, emocionalnih vložkov in podobno. Pišemo v prvi osebi množine (npr. ugotovili smo) ali z neosebno glagolsko obliko (npr. ugotovljeno je).

Poglavje *Uvod* pišemo v sedanjem času; poglavja *Metode, Rezultati in Razprava* pa v pretekliku. Tudi *Sklep* in *Izvleček* sta v preteklem času, sugestije za prakso pa navadno izrazimo v pogojniku.

Oblika magistrskega dela

Magistrsko delo pišemo enostransko na liste velikosti A4. Razmik med vrsticami naj bo 1,2 točke, pisava Times New Roman, velikost črk 12 pik, širina stranskih robov 2,5 centimetra. Besedilo mora biti obojestransko poravnano.

Vsako novo (glavno) poglavje začnemo pisati na novo stran.

Podnaslove ločijo od prejšnjega besedila dve prazni vrstici (razen novega poglavja, ki ga pišemo na novo stran), med naslovom in besedilom pa je enovrstični razmik.

Vsaka pomembnejša nova misel se začne z novim odstavkom. Med odstavki je vrstica presledka.

Številčenje se začne s prvim listom dela, s tem da do poglavja Uvod oznake strani niso vidne.

Priporočen obseg magistrskega dela znaša od 100.000 do 180.000 znakov (s presledki, brez opomb, seznama literature in prilog). Število znakov se štetje od uvoda do vključno sklepa.

Magistrsko delo mora obsegati tudi **izvleček**, ki obsega kratko predstavitev naloge, ki v največ 20 vrsticah predstavi poglavitne ugotovitve magistrske naloge, **naslov magistrskega dela** in največ 5 **ključnih besed** v slovenščini in 5 **ključnih besed** v angleščini.

Zagovor magistrskega dela

Zagovor magistrskega dela je javen.

Po uvodnih formalnostih predsednika komisije dobi besedo kandidat. Na voljo ima 10–15 minut, da predstavi svoje delo. Približno 3–5 minut naj nameni prvemu delu magistrskega dela (uvod, predmet in problem, cilji, hipoteze – v primeru raziskovalnega dela, metode dela), približno 7–10 minut pa drugemu delu (ugotovitve, sklepi). Svoje izvajanje konča s strnjeno zaključno mislijo in pomenom ugotovitev za prakso.

Priporočljivo je, da se predstavitev izvede s pomočjo informacijsko-komunikacijske tehnologije (priporočamo uporabo programske opreme Microsoft PowerPoint).

Navadno vsak član komisije kandidatu postavi eno ali dve vprašanji, ki zadevajo snov, ki jo magistrsko delo obravnava. Prav tako ima možnost postavljanja vprašanja publika. Odgovori pokažejo kandidatovo strokovno znanje o izbrani temi, polemično izurjenost in retorično sposobnost. Vse to seveda prispeva h končni oceni zagovora magistrskega dela.

Po podanih odgovorih na vprašanja predsednik pozove kandidata in prisotne, da se za nekaj časa umaknejo, da lahko komisija oceni zagovor. Po končanem posvetovanju predsednik komisije pokliče kandidata in poslušalce ter razglasi oceno. V primeru uspešnega zagovora predsednik in člani komisije kandidatu čestitajo za uspešno zaključen študij.

Komisija oceni magistrsko delo in zagovor ter poda tudi skupno oceno: odlično (10), prav dobro (9), prav dobro (8), dobro (7), zadostno (6) ali nezadostno (5).

Po zagovoru komisija v Študentski referat odda Zapisnik o zaključku študija s podpisi članov in oceno kandidata ter eno vezano magistrsko delo.

V primeru neuspešnega zagovora mentor predlaga nov termin za ponovni zagovor. Ta je najkasneje v dveh tednih po neuspešnem opravljanju zagovora magistrskega dela.

Na podlagi zapisnika o zagovoru magistrskega dela Študentski referat v dveh dneh diplomantu izda potrdilo o pridobljenem strokovnem nazivu

Študent ima pravico do pritožbe zoper oceno magistrskega dela dva dni po razglasitvi ocene. Pisno pritožbo mora predložiti dekanu Fakultete za šport.

Slavnostna podelitev diplom je praviloma enkrat letno. Študentski referat vsaj sedem dni pred tem dogodkom diplomante obvesti o datumu, kraju in času podelitve diplom.

Literatura

Kristan, S. (1996). *Kako izdelati magistrsko delo.* Ljubljana: Fakulteta za šport.

*Pravilnik o magistrskem delu/magistrski nalogi*. (2020). Ljubljana: Fakulteta za šport.

*Publication Manual of the American Psychological Association (Fifth Edition)*. (2001). Washington, D.C.: American Psychological Association.

Ulaga, M. in Kajtna, T. (2019). *Od začetka do konca: navodila za pisanje gradiv na Fakulteti za šport.* Ljubljana: Fakulteta za šport.

Videmšek, M. (2008). *Od projekta do diplome: navodila za izdelavo projekta in diplomskega dela oziroma diplomske naloge*. Ljubljana: Fakulteta za šport.

***PRILOGA 1****: Platnica magistrskega dela*

UNIVERZA V LJUBLJANI

FAKULTETA ZA ŠPORT

Študijski program

(Velikost pisave 14, sredina)

**NASLOV MAGISTRSKEGA DELA**

(Velikost pisave 18, poudarjeno, sredina)

MAGISTRSKO DELO

(Velikost pisave 14, sredina)

 Avtor/avtorica dela

 IME IN PRIIMEK

 (velikost pisave 14; 2,5 cm od desnega roba)

Ljubljana, letnica

(Velikost pisave 14, sredina)

***PRILOGA 2****: Drugi list magistrskega dela*

UNIVERZA V LJUBLJANI

FAKULTETA ZA ŠPORT

Študijski program

(Velikost pisave 11, sredina)

**NASLOV MAGISTRSKEGA DELA**

(Velikost pisave 16, poudarjeno, sredina)

MAGISTRSKODELO

(Velikost pisave 12, sredina)

MENTOR/MENTORICA:

Naziv, ime in priimek

SOMENTOR/SOMENTORICA

Naziv, ime in priimek Avtor/avtorica dela

RECENZENT/RECENZENTKA IME IN PRIIMEK

Naziv, ime in priimek (velikost pisave 11; 2,5 cm od desnega roba)

(velikost pisave 11, 2,5 cm od levega roba)

Ljubljana, letnica

(Velikost pisave 11, sredina)